Rusverstoring — Polisieverklaring nodig - Mogol Pos
Rusverstoring — Polisieverklaring nodig
LEPHALALE — Verskeie klagtes van rusverstoring by 'n gastehuis in Hermanstraat gedurende die naweek van 17 Augustus is na Mogol Pos toe deurgegee. Inwoners is keelvol om die hele nag na ander se musiek en dronkpraatjies te luister. Iesegrimmige inwoners van beide Onverwacht en Lephalale-dorp sê hulle weet nie meer wat om te doen nie en al bel hulle die polisie en al besoek die polisie die plek van rusverstoring, maak dit geen verskil nie.
Mogol Pos het met adjudant-offisier Frans Mokoena, Lephalale SAPD Klusterwoordvoerder gesels. Hy beklemtoon dat die polisie nie regtig iets kan doen as die klaer(s) nie 'n verklaring by die stasie aflê nie. Eers dán kan daar 'n saak geopen en ondersoek word. Hy sê hulle kan nie iemand arresteer as daar nie 'n saak teen die persoon is nie.
"Die rusverstoorders kry eers 'n waarskuwing en as hulle voortgaan met die geraas sal hulle beboet en/of gearresteer word," verduidelik hy.